Πρωτοβουλία του Βασιλείου της Ισπανίας για την έκδοση απόφασης 2002/.../ΔΕΥ του Συμβουλίου για την εισαγωγή ορισμένων νέων λειτουργιών για το Σύστημα Πληροφοριών Σένγκεν, ιδίως όσον αφορά την καταπολέμηση της τρομοκρατίας

(2002/C 160/07)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 30 παράγραφος 1 στοιχεία α) και β), το άρθρο 31 στοιχεία α) και β) και το άρθρο 34 παράγραφος 2 στοιχείο γ),

την πρωτοβουλία του Βασιλείου της Ισπανίας(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Το Σύστημα Πληροφοριών Σένγκεν (εφεξής αποκαλούμενο: "SIS"), το οποίο δημιουργήθηκε δυνάμει των διατάξεων του τίτλου IV της σύμβασης του 1990 για την εφαρμογή της συμφωνίας του Σένγκεν της 14ης Ιουνίου 1985 για τη σταδιακή κατάργηση των ελέγχων στα κοινά σύνορα, εφεξής αποκαλούμενη "σύμβαση Σένγκεν του 1990", συνιστά ουσιώδες μέσο για την εφαρμογή των διατάξεων του κεκτημένου του Σένγκεν, όπως ενσωματώθηκε στο πλαίσιο της Ευρωπαϊκής Ένωσης.

(2) Η ανάγκη ανάπτυξης ενός νέου, δεύτερης γενεάς Συστήματος Πληροφοριών Σένγκεν (εφεξής αποκαλούμενο: "SIS ΙΙ"), ενόψει της διεύρυνσης της Ευρωπαϊκής Ένωσης και το οποίο επιτρέπει την εισαγωγή νέων λειτουργιών, με την επωφελή χρήση των τελευταίων εξελίξεων στο χώρο της τεχνολογίας των πληροφοριών, έχει αναγνωρισθεί και έχουν γίνει τα πρώτα βήματα για την ανάπτυξη του νέου αυτού συστήματος.

(3) Ορισμένες προσαρμογές υφισταμένων διατάξεων και η εισαγωγή ορισμένων νέων λειτουργιών μπορούν ήδη να πραγματοποιηθούν, τηρουμένης της ισχύουσας έκδοσης του SIS, ιδίως όσον αφορά τη διάταξη περί προσβάσεως σε ορισμένους τύπους δεδομένων που καταχωρούνται στο SIS από αρχές για τις οποίες η δυνατότητα έρευνας των δεδομένων αυτών θα διευκόλυνε την ίδια την άσκηση των καθηκόντων τους, συμπεριλαμβανομένης της Ευρωπόλ και των εθνικών μελών της Eurojust, της επέκτασης των κατηγοριών απωλεσθέντων αντικειμένων για τα οποία ενδέχεται να εισάγονται καταχωρήσεις και της καταγραφής διαβιβάσεων δεδομένων προσωπικού χαρακτήρα.

(4) Τα συμπεράσματα του Ευρωπαϊκού Συμβουλίου του Λάκεν στις 14 και 15 Δεκεμβρίου 2001, και ιδίως τα συμπεράσματα 17 (συνεργασία μεταξύ ειδικευμένων αντιτρομοκρατικών υπηρεσιών), 43 (Eurojust και αστυνομική συνεργασία σε σχέση με την Ευρωπόλ) και το σχέδιο δράσης της 21ης Σεπτεμβρίου 2001 κατά της τρομοκρατίας, αναφέρονται στην ανάγκη ενίσχυσης του SIS και βελτίωσης των δυνατοτήτων του.

(5) Επιπλέον, είναι χρήσιμο να τεθούν σε ισχύ διατάξεις σχετικά με την ύπαρξη και τη λειτουργία των γραφείων Sirene ("Αίτηση συμπληρωματικών πληροφοριών για εθνικές καταχωρήσεις") στα κράτη μέλη.

(6) Οι τροποποιήσεις που πρέπει να γίνουν προς το σκοπό αυτό στις διατάξεις του κεκτημένου του Σένγκεν οι οποίες πραγματεύονται το Σύστημα Πληροφοριών Σένγκεν, συνίστανται σε δύο μέρη: στην παρούσα απόφαση και σε κανονισμό του Συμβουλίου βάσει των άρθρων 62, 63 και 66 της συνθήκης για την ίδρυση της Ευρωπαϊκής Κοινότητας. Αυτό συμβαίνει διότι, όπως ορίζεται στο άρθρο 93 της σύμβασης Σένγκεν του 1990, το Σύστημα Πληροφοριών Σένγκεν αποσκοπεί στη διατήρηση της δημόσιας τάξης και ασφάλειας, συμπεριλαμβανομένης της εθνικής ασφάλειας, στα εδάφη των κρατών μελών καθώς επίσης και στην εφαρμογή των διατάξεων της εν λόγω συμβάσεως για την κυκλοφορία των προσώπων στα εδάφη αυτά με τη χρησιμοποίηση των διαβιβαζομένων πληροφοριών μέσω του SIS σύμφωνα με τις διατάξεις της εν λόγω συμβάσεως. Επειδή ορισμένες από τις διατάξεις της σύμβασης Σένγκεν του 1990 πρέπει να εφαρμόζονται και για τους δύο σκοπούς ταυτόχρονα, είναι σκόπιμο να τροποποιηθούν οι διατάξεις αυτές με ταυτόσημους όρους μέσω παραλλήλων πράξεων βάσει κάθε μιας εκ των συνθηκών. Αυτό αφορά ειδικότερα τροποποιήσεις των διατάξεων του άρθρου 101 παράγραφος 1, του άρθρου 103 και του άρθρου 108 της σύμβασης Σένγκεν του 1990.

(7) Η παρούσα απόφαση δεν θίγει τη μελλοντική θέσπιση της αναγκαίας νομοθεσίας, η οποία θα περιγράφει λεπτομερώς τη νομική αρχιτεκτονική, τους στόχους, τη λειτουργία και τη χρήση του SIS II, όπως, παραδείγματος χάριν, αλλά όχι περιοριστικά, τους κανόνες για τον περαιτέρω καθορισμό των κατηγοριών δεδομένων προς εισαγωγή στο σύστημα, τους σκοπούς για τους οποίους εισάγονται και τα κριτήρια για την εισαγωγή τους, τους κανόνες όσον αφορά το περιεχόμενο των αρχείων του SIS, τη διασύνδεση καταχωρήσεων και τη μεταξύ τους συμβατότητα και περαιτέρω κανόνες πρόσβασης στα δεδομένα του SIS και την προστασία δεδομένων προσωπικού χαρακτήρα και τον έλεγχό τους.

(8) Όσον αφορά την Ισλανδία και τη Νορβηγία, η παρούσα απόφαση αποτελεί ανάπτυξη διατάξεων του κεκτημένου του Σένγκεν, οι οποίες εμπίπτουν στο πεδίο που αναφέρεται στο άρθρο 1 στοιχείο ζ) της απόφασης 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν(3).

(9) Το Ηνωμένο Βασίλειο συμμετέχει στην παρούσα απόφαση, σύμφωνα με το άρθρο 5 του Πρωτοκόλλου για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, το οποίο προσαρτάται στη συνθήκη για την Ευρωπαϊκή Ένωση και τη συνθήκη για την ίδρυση της Ευρωπαϊκής Κοινότητας και το άρθρο 8 παράγραφος 2 της απόφασης 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν(4).

(10) Η Ιρλανδία συμμετέχει στην παρούσα απόφαση, σύμφωνα με το άρθρο 5 του πρωτοκόλλου για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, το οποίο προσαρτάται στη συνθήκη για την Ευρωπαϊκή Ένωση και τη συνθήκη για την ίδρυση της Ευρωπαϊκής Κοινότητας και το άρθρο 6, παράγραφος 2 της απόφασης 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν(5).

(11) Η παρούσα απόφαση δεν θίγει τις λεπτομερείς ρυθμίσεις για την μερική συμμετοχή του Ηνωμένου Βασιλείου και της Ιρλανδίας στο κεκτημένο του Σένγκεν, όπως προσδιορίζεται στην απόφαση 2000/365/ΕΚ και στην απόφαση 2002/192/ΕΚ, αντιστοίχως,

ΑΠΟΦΑΣΙΖΕΙ:

Άρθρο 1

Οι διατάξεις της σύμβασης Σένγκεν του 1990, τροποποιούνται ως εξής:

1. Στο άρθρο 94 παράγραφος 3, προστίθενται τα ακόλουθα σημεία: "ια) στις περιπτώσεις καταχωρήσεων βάσει του άρθρου 95: το είδος του αδικήματος(-ων)

β) στις περιπτώσεις καταχωρήσεων βάσει των άρθρων 95 και 99: αν το οικείο πρόσωπο έχει δραπετεύσει από χώρο κράτησης."

2. Στο άρθρο 99, η παράγραφος 1 διατυπώνεται ως εξής: "1. Δεδομένα σχετικά με πρόσωπα ή με οχήματα, πλοία, αεροσκάφη και εμπορευματοκιβώτια εισάγονται σύμφωνα με το εθνικό δίκαιο του καταχωρούντος κράτους μέλους, με σκοπό τη διακριτική παρακολούθηση ή τον ειδικό έλεγχο σύμφωνα με την παράγραφο 5".

3. Στο άρθρο 99 παράγραφος 3, η τελευταία φράση διατυπώνεται ως εξής: "Το καταχωρούν σύμφωνα με την παρούσα παράγραφο κράτος μέλος υποχρεούται να ενημερώνει δεόντως τα άλλα κράτη μέλη".

4. Στο άρθρο 100, η παράγραφος 3 διατυπώνεται ως εξής: "3. Οι ακόλουθες κατηγορίες αντικειμένων εισάγονται:

α) οχήματα με κινητήρα κυλινδρισμού άνω των 50 cc, νηολογημένα πλοία και αεροσκάφη που έχουν κλαπεί, υπεξαιρεθεί ή απωλεσθεί·

β) ρυμούλκες με βάρος, χωρίς φορτίο, ανώτερο των 750 κιλών, τροχόσπιτα και εμπορευματοκιβώτια που έχουν κλαπεί, υπεξαιρεθεί ή απωλεσθεί·

γ) πυροβόλα όπλα που έχουν κλαπεί, υπεξαιρεθεί ή απωλεσθεί·

δ) ασυμπλήρωτα επίσημα έγγραφα που έχουν κλαπεί, υπεξαιρεθεί ή απωλεσθεί·

ε) συμπληρωμένα επίσημα έγγραφα ταυτότητας, ταξιδιωτικά έγγραφα, άδειες διαμονής, πιστοποιητικά καταχώρησης αριθμού κυκλοφορίας, αριθμός πινακίδων κυκλοφορίας, που έχουν κλαπεί, υπεξαιρεθεί, απωλεσθεί ή ακυρωθεί·

στ) τραπεζογραμμάτια (δηλωμένα γραμμάτια)·

ζ) πιστωτικά έγγραφα, όπως επιταγές, πιστωτικές κάρτες, ομολογίες, μετοχές και χρεόγραφα, που έχουν κλαπεί, υπεξαιρεθεί ή απωλεσθεί".

5. Στο άρθρο 101 παράγραφος 1 στοιχείο β), στο τέλος, προστίθενται τα εξής: "και τη δικαστική τους επιτήρηση".

6. Παρεμβάλλονται τα ακόλουθα άρθρα: "Άρθρο 101Α

1. Η Ευρωπαϊκή Αστυνομική Υπηρεσία (Ευρωπόλ) έχει το δικαίωμα πρόσβασης και αναζήτησης δεδομένων που εισάγονται στο Σύστημα Πληροφοριών Σένγκεν σύμφωνα με τα άρθρα 95, 99 και 100.

2. Η Ευρωπόλ δύναται να αναζητεί δεδομένα μόνο όταν αυτό απαιτείται για την άσκηση των καθηκόντων της.

3. Το Συμβούλιο εξασφαλίζει τη δέσμευση εκ μέρους της Ευρωπόλ:

α) να εγγράφει κάθε αναζήτηση και να καταγράφει κάθε χρήση που έκανε σε δεδομένα στα οποία είχε πρόσβαση·

β) να μη συνδέει τα μέρη του Συστήματος Πληροφοριών Σένγκεν στο οποίο έχει πρόσβαση σε οποιοδήποτε ηλεκτρονικό σύστημα συλλογής και επεξεργασίας δεδομένων που λειτουργεί από ή στην Ευρωπόλ ούτε να αποθηκεύει ηλεκτρονικά οποιαδήποτε μέρη του Συστήματος·

γ) να περιορίζει την πρόσβαση στα δεδομένα που έχουν καταχωρηθεί στο Σύστημα Πληροφοριών Σένγκεν στο ειδικά εξουσιοδοτημένο προσωπικό της Ευρωπόλ·

δ) να μην μεταφέρει δεδομένα στα οποία έχει πρόσβαση η Ευρωπόλ σε οποιοδήποτε τρίτο κράτος ή τρίτο φορέα χωρίς τη ρητή προηγούμενη εξουσιοδότηση του κράτους μέλους το οποίο έχει εισάγει τα δεδομένα αυτά στο Σύστημα·

ε) να υιοθετεί τα μέτρα που προβλέπονται στο άρθρο 118·

στ) να επιτρέπει στην κοινή εποπτική αρχή, η οποία συνεστήθη βάσει του άρθρου 24 της σύμβασης Ευρωπόλ, να επιβλέπει τις δραστηριότητες της Ευρωπόλ κατά την άσκηση του δικαιώματός της να έχει πρόσβαση και να αναζητά δεδομένα που έχουν εισαχθεί στο Σύστημα Πληροφοριών Σένγκεν.

Άρθρο 101Β

1. Τα εθνικά μέλη της Eurojust έχουν το δικαίωμα πρόσβασης και αναζήτησης δεδομένων που έχουν εισαχθεί σύμφωνα με τα άρθρα 95 και 98 στο Σύστημα Πληροφοριών Σένγκεν.

2. Τα εν λόγω μέλη έχουν το δικαίωμα αυτό μόνο για το σκοπό της άσκησης των καθηκόντων τους ως εθνικά μέλη της Eurojust.

3. Το δικαίωμα αυτό το ασκούν μέσω σύνδεσης με την αρχή, που αναφέρεται στο άρθρο 108 παράγραφος 1, η οποία είναι υπεύθυνη για το εθνικό τμήμα του Συστήματος Πληροφοριών Σένγκεν του αντιστοίχου κράτους μέλους και υπόκεινται στη νομοθεσία του εν λόγω κράτους μέλους σχετικά με την προστασία δεδομένων προσωπικού χαρακτήρα και την ευθύνη για τυχόν παράνομη επεξεργασία ή χρήση των δεδομένων αυτών.

4. Τα δικαιώματα που απονέμονται από το παρόν άρθρο στα εθνικά μέλη της Eurojust δεν επεκτείνονται στο προσωπικό της Eurojust.".

7. Το άρθρο 103 διατυπώνεται ως εξής: "Άρθρο 103

Κάθε κράτος μέλος μεριμνά ώστε να καταχωρείται στο εθνικό τμήμα του Συστήματος Πληροφοριών Σένγκεν κάθε διαβίβαση δεδομένων προσωπικού χαρακτήρα εκ μέρους της αρχής που διαχειρίζεται το αρχείο δεδομένων, με σκοπό τον έλεγχο του παραδεκτού της έρευνας. Η εγγραφή μπορεί να χρησιμοποιείται μόνο για το σκοπό αυτό και διαγράφεται το αργότερο μετά την παρέλευση ενός έτους από την καταχώρησή της.".

8. Στο άρθρο 108, προστίθεται η ακόλουθη παράγραφος: "5. Τα κράτη μέλη ανταλλάσσουν μέσω των αρχών που έχουν ορισθεί προς το σκοπό αυτό (γνωστές ως Sirene), όλες τις πληροφορίες που είναι απαραίτητες ως προς την εισαγωγή καταχωρήσεων και που επιτρέπουν την ανάληψη της ενδεδειγμένης δράσης στις περιπτώσεις όπου πρόσωπα και αντικείμενα για τα οποία έχει γίνει εισαγωγή δεδομένων στο Σύστημα Πληροφοριών Σένγκεν, ανευρίσκονται κατόπιν ερευνών που γίνονται στο Σύστημα.".

9. Το άρθρο 113 τροποποιείται ως εξής:

- Στην παράγραφο 1, προστίθεται η ακόλουθη φράση: "Τα δεδομένα για τα εμπορευματοκιβώτια, τα νηολογημένα πλοία και τα αεροσκάφη φυλάσσονται επίσης για τρία χρόνια κατ' ανώτατο όριο."

- Προστίθεται η ακόλουθη παράγραφος: "3. Τα δεδομένα προσωπικού χαρακτήρα που διατηρούνται σε φακέλους από τις αρχές που αναφέρονται στο άρθρο 108, παράγραφος 5, ως απόρροια ανταλλαγής πληροφοριών σύμφωνα με την παράγραφο αυτή, φυλάσσονται μόνο για όσο χρόνο είναι τυχόν απαραίτητος για να επιτευχθούν οι σκοποί για τους οποίους παρασχέθησαν. Διαγράφονται σε κάθε περίπτωση το αργότερο ένα χρόνο μετά τη διαγραφή της καταχώρησης ή των καταχωρήσεων σχετικά με το οικείο πρόσωπο από το Σύστημα Πληροφοριών Σένγκεν".

Άρθρο 2

1. Η παρούσα απόφαση αρχίζει να ισχύει 90 ημέρες από την ημερομηνία της δημοσίευσής της στην Επίσημη Εφημερίδα.

2. Ωστόσο, το άρθρο 1 σημεία 1, 2, 3 και 6 αρχίζει να εφαρμόζεται από ημερομηνία η οποία καθορίζεται από το Συμβούλιο, το οποίο ενεργεί ομοφώνως, αφού επαληθεύσει ότι τα κράτη μέλη έχουν εκπληρώσει τις απαραίτητες προϋποθέσεις για την εφαρμογή του.

Το Συμβούλιο μπορεί να αποφασίσει να ορίσει διαφορετικές ημερομηνίες σχετικά με την εφαρμογή:

- του άρθρου 1, σημεία 1, 2 και 4,

- του άρθρου 1, σημείο 6, νέου άρθρου 101Α,

- του άρθρου 1, σημείο 6, νέου άρθρου 101Β.

3. Οποιαδήποτε απόφαση του Συμβουλίου σύμφωνα με την παράγραφο 2 δημοσιεύεται στην Επίσημη Εφημερίδα.

...

Για το Συμβούλιο

Ο Πρόεδρος

...

(1) ΕΕ C ...

(2) Γνώμη η οποία διατυπώθηκε στις ... (δεν έχει ακόμα δημοσιευθεί στην Επίσημη Εφημερίδα).

(3) ΕΕ L 176 της 10.7.1999, σ. 31.

(4) ΕΕ L 131 της 1.6.2000, σ. 43.

(5) ΕΕ L 64 της 7.3.2002, σ. 20.